รัฐบาลไทย-ข่าวทำเนียบรัฐบาล-“สุริยะ” ตรวจเยี่ยมและมอบนโยบายกรมทางหลวง กำกับ ติดตาม ดูแลภารกิจที่ได้รับมอบหมายอย่างเต็มความสามารถ พัฒนาระบบการบริหารจัดการที่ดี เพื่อให้ประชาชนได้รับความสะดวก ความปลอดภัย
วันพุธที่ 11 ตุลาคม 2566
“สุริยะ” ตรวจเยี่ยมและมอบนโยบายกรมทางหลวง กํากับ ติดตาม ดูแลภารกิจที่ได้รับมอบหมายอย่างเต็มความสามารถ พัฒนาระบบการบริหารจัดการที่ดี เพื่อให้ประชาชนได้รับความสะดวก ความปลอดภัย
....
วันนี้ (11 ตุลาคม 2566) เวลา 09.00 น. นายสุริยะ จึงรุ่งเรืองกิจ รัฐมนตรีว่าการกระทรวงคมนาคม ตรวจเยี่ยมและมอบนโยบายในการดําเนินงานแก่กรมทางหลวง พร้อมด้วย นายพงศ์กวิน จึงรุ่งเรืองกิจ ที่ปรึกษารัฐมนตรีว่าการกระทรวงคมนาคม นายสรวุฒิ เนื่องจํานงค์ เลขานุการรัฐมนตรีว่าการกระทรวงคมนาคม นายชยธรรม์ พรหมศร ปลัดกระทรวงคมนาคม นายมนตรี เดชาสกุลสม ผู้ตรวจราชการกระทรวง รักษาราชการแทนรองปลัดกระทรวงคมนาคม นางสาวรัชนีพร ธิติทรัพย์ ผู้ตรวจราชการกระทรวง โดยมี
นายสราวุธ ทรงศิวิไล อธิบดีกรมทางหลวง ผู้บริหาร ข้าราชการ และเจ้าหน้าที่กรมทางหลวง ให้การต้อนรับ
ณ ห้องประชุมมนัส คอวนิช อาคาร 2 กรมทางหลวง กรุงเทพฯ
นายสุริยะ จึงรุ่งเรืองกิจ กล่าวว่า กระทรวงคมนาคมมีนโยบายส่งเสริมและพัฒนาระบบโครงข่ายทางถนนให้ครอบคลุมความต้องการเดินทางของประชาชน “ถนน” ต้องช่วยลดระยะเวลาการเดินทาง ลดต้นทุนการขนส่ง และมีโครงข่ายที่ส่งเสริมต่อระบบการเกษตร ท่องเที่ยว การค้า การลงทุน แหล่งอุตสาหกรรม และสามารถบูรณาการกับระบบขนส่งได้ในทุกมิติ ลดระยะเวลาต้นทาง - ปลายทาง ส่งเสริมต่อการเพิ่มขีดความสามารถสมรรถนะทางเศรษฐกิจของประเทศ ซึ่งเป็นการดําเนินงานตามนโยบายของรัฐบาลภายใต้การบริหารงาน
ของนายเศรษฐา ทวีสิน นายกรัฐมนตรี ที่ให้ความสําคัญในการพัฒนาระบบคมนาคมขนส่งในทุกมิติให้ครอบคลุมทั่วถึงทั่วประเทศ และเชื่อมโยงการเดินทางได้อย่างไร้รอยต่อ กระทรวงฯ จึงได้เร่งรัดผลักดันการดําเนินโครงการพัฒนาโครงสร้างพื้นฐานด้านคมนาคมอย่างต่อเนื่อง เพื่อความอุดมสุขของพี่น้องประชาชน
กรมทางหลวง (ทล.) ถือเป็นหน่วยงานหลักของกระทรวงฯ เนื่องจากเป็นหน่วยงานขนาดใหญ่มีขอบเขตความรับผิดชอบมากทั้งในเรื่องของภารกิจ งบประมาณ และจํานวนบุคลากร อีกทั้งภารกิจของ ทล. ตามที่ได้มอบนโยบายไว้ ทั้งด้านการพัฒนาโครงข่ายทางถนนโดยเฉพาะถนนสายหลักที่เชื่อมภูมิภาคถึงภูมิภาค เชื่อมจังหวัดถึงจังหวัด เพื่อส่งเสริม สนับสนุน กิจกรรมในการสร้างรายได้ให้กับประเทศ ทั้งด้านการเกษตร การท่องเที่ยว การค้า การลงทุน และอุตสาหกรรม ปรับปรุงเพิ่มคุณภาพด้านความปลอดภัยในการคมนาคมขนส่งทางบกด้วยการกํากับการใช้งานและลดอุบัติเหตุ เพิ่มประสิทธิภาพการบูรณาการคมนาคมขนส่งในทุกมิติในการเชื่อมต่อการเดินทางของคนและสินค้าจากถนนสู่ท่าเรือ หรือจากถนนสู่ท่าอากาศยาน เชื่อมโยงกันแบบไร้รอยต่อ ดังนั้น เพื่อเป็นการขับเคลื่อนโยบายของกระทรวงฯ และยุทธศาสตร์สําคัญ ๆ ของประเทศ สอดรับนโยบายรัฐบาล และนโยบาย “คมนาคม เพื่อความอุดมสุขของประชาชน” จึงได้มอบนโยบายแก่ ทล. ใช้เป็นแนวทางการดําเนินงาน ดังนี้
1. จากอดีตที่ผ่านมาจะเห็นว่าระบบคมนาคมขนส่งทางบกยังมีปัญหาที่ต้องแก้ไข ทั้งเรื่องการจราจรติดขัด ปัญหาอุบัติเหตุ ปัญหามลพิษ PM 2.5 จึงจําเป็นต้องเร่งรัดพัฒนาโครงข่ายถนนทางเลือกเพื่อการขนส่ง โดยเฉพาะในรูปแบบมอเตอร์เวย์ที่มีการควบคุมการเข้าออก ไม่มีจุดตัดทางแยก มีมาตรฐานสูงในทุกมิติ ตามกรอบ MR-MAP ที่ ทล. ได้ศึกษาไว้ ทั้งนี้ เพื่อจะใช้ประโยชน์ในการเชื่อมต่อขนส่งสินค้าระหว่างกันจากภูมิภาคถึงภูมิภาค จังหวัดถึงจังหวัด รวมไปถึงเชื่อมต่อประเทศเพื่อนบ้านจากชายแดนถึงชายแดน ทั้งจากเหนือถึงใต้ ตะวันออกถึงตะวันตก เข้าหากันในทุกทิศทางได้อย่างมีประสิทธิภาพ เพื่อสร้างโอกาสความสะดวก รวดเร็ว และความปลอดภัยในระบบการขนส่งสินค้า ทั้งเกษตรและอุตสาหกรรมจากภายในประเทศขนส่งข้ามชายแดนสู่ประเทศเพื่อนบ้าน รวมถึงจากในประเทศสู่ท่าเรือเพื่อส่งออกไปยังต่างประเทศในภูมิภาคอื่นของโลกต่อไป ทั้งหมดนี้เพื่อให้ประเทศไทยเป็นศูนย์กลางการคมนาคมขนส่งของภูมิภาคเอเชียตะวันออกเฉียงใต้อย่างแท้จริง
2. การจะดําเนินการพัฒนาใด ๆ ในโครงการก่อสร้างของ ทล. จําเป็นต้องคํานึงถึงความสะดวก และความปลอดภัยแก่ผู้ใช้เส้นทางและพี่น้องประชาชนในพื้นที่เป็นสําคัญ ทั้งในระหว่างการก่อสร้างและระหว่างเปิดให้ใช้งาน โดยต้องเน้นมาตรฐานทั้งในขั้นตอนการออกแบบ การก่อสร้าง และในขั้นเปิดให้ใช้งานจําเป็นต้องกํากับควบคุมให้ได้คุณภาพตามมาตรฐานของ ทล. ที่ต้องพัฒนาให้ได้ตามมาตรฐานสากล โดยเฉพาะอย่างยิ่งอุปกรณ์อํานวยความปลอดภัยด้านการจราจร การทาสี ตีเส้น และป้ายสะท้อนแสงต่าง ๆ ต้องดูแลบํารุงรักษาให้อยู่ในสภาพพร้อมใช้งานได้ดี ทําให้พี่น้องประชาชนเดินทางได้อย่างมั่นใจทั้งในกลางวันและกลางคืน ทั้งในสภาพอากาศที่ดีและในเวลาทัศนวิสัยไม่ดีมีฝนตกหนัก
3. การบริหารการเบิกจ่ายงบประมาณและการบริหารสัญญาของโครงการต่าง ๆ จําเป็นต้องวางแผนล่วงหน้า จัดเตรียมทุกขั้นตอนก่อนลงนามสัญญาก่อสร้าง ไม่ว่าจะเป็นการเวนคืนที่ดิน การรื้อย้ายระบบสาธารณูปโภค การสํารวจสภาพพื้นที่ก่อสร้างให้ตรงกับแบบที่ออกไว้ ทั้งนี้ เพื่อให้สามารถดําเนินการได้เป็นไปตามแผนในขั้นปฏิบัติ โดยเฉพาะโครงการในงบประมาณปี 2567 ซึ่งมีระยะเวลาการทํางานที่สั้นลง ดังนั้น การบริหารงานที่มีประสิทธิภาพสูงจึงเป็นสิ่งที่จําเป็นอย่างยิ่ง
สําหรับการดําเนินการของ ทล. ที่จะให้ความสําคัญเป็นลําดับแรกจัดเป็นแผนเร่งด่วน คือ โครงการที่มีสัญญาอยู่แล้ว อยู่ระหว่างก่อสร้าง และจําเป็นต้องเร่งรัด กําชับ ติดตามให้ดําเนินการให้แล้วเสร็จเพื่อเปิดให้บริการแก่พี่น้องประชาชนได้โดยเร็ว ได้แก่
1. โครงการก่อสร้างมอเตอร์เวย์ M6 สายบางปะอิน - นครราชสีมา ซึ่งในวันพรุ่งนี้ (12 ตุลาคม) จะลงพื้นที่ไปตรวจเร่งรัด แก้ไขปัญหาที่สถานที่ก่อสร้าง เพื่อให้งานก่อสร้างทั้งหมดแล้วเสร็จตามแผนที่วางไว้
2. โครงการก่อสร้างมอเตอร์เวย์ M81 สายบางใหญ่ - กาญจนบุรี
3. โครงการทางยกระดับบนถนนพระราม 2 และมอเตอร์เวย์ M82 สายบางขุนเทียน - บ้านแพ้ว
4. โครงการพัฒนาคูน้ําริมถนนวิภาวดีรังสิต
5. โครงการก่อสร้างสะพานมิตรภาพไทย - ลาว แห่งที่ 5 (บึงกาฬ – บอลิคําไซ)
ซึ่งจะเดินทางไปตรวจเยี่ยมและเร่งรัดติดตามการดําเนินการในโอกาสต่อไปเพื่อให้งานแล้วเสร็จ สามารถเปิดให้บริการได้ตรงเวลาตามแผนที่วางไว้
สําหรับโครงการที่อยู่ในความรับผิดชอบของ ทล. ตามแผนพัฒนายกระดับระบบคมนาคมที่จังหวัดภูเก็ต เช่น โครงการขยาย 4 ช่องจราจรบนทางหลวงเลี่ยงเมืองหมายเลข 4027 พร้อมทั้งการปรับปรุงแนวใหม่บริเวณทางแยกเข้าสนามบิน โครงการปรับปรุงทางลอด บริเวณแยกอนุสาวรีย์ท้าวเทพกระษัตรี ท้าวศรีสุนทร จะต้องเร่งรัดให้สามารถจัดซื้อจัดจ้างแล้วเสร็จในปี 2567 และเริ่มก่อสร้างได้โดยเร็ว นอกจากนี้ ยังมีโครงการระยะกลาง ระยะยาว ที่ต้องดําเนินการควบคู่กันไป เช่น โครงการพัฒนามอเตอร์เวย์สายใหม่ที่ต้องเร่งดําเนินการจัดซื้อจัดจ้างให้มีการลงนามสัญญาก่อสร้างได้ทันภายในรัฐบาลนี้ ได้แก่
1. โครงการส่วนต่อขยาย Tollway หรือมอเตอร์เวย์สาย M5 สายรังสิต - บางปะอิน ที่จะเชื่อมไปถึง Junction บางปะอิน คณะกรรมการนโยบายการร่วมลงทุนระหว่างรัฐและเอกชนเห็นชอบรูปแบบ
การลงทุนแล้ว อยู่ระหว่างสรุปรายละเอียดเสนอกระทรวงฯ และจะเสนอคณะรัฐมนตรีพิจารณาอนุมัติการดําเนินโครงการต่อไป
2. การปรับปรุงศักยภาพบริเวณ Junction บางปะอิน ซึ่งจะเป็นจุดตัดของทางหลวงและมอเตอร์เวย์สายสําคัญหลายสาย ทั้งถนนพหลโยธิน ถนนสายเอเชีย มอเตอร์เวย์ M5, M6 และ M9 ซึ่งหากออกแบบไม่ดี จะสร้างปัญหาการจราจรติดขัดในอนาคต
3. โครงการปรับปรุงถนนวงแหวนรอบนอกสาย M9 ฝั่งตะวันตก คณะกรรมการนโยบายการร่วมลงทุนระหว่างรัฐและเอกชนเห็นชอบรูปแบบการลงทุนแล้ว อยู่ระหว่างสรุปรายละเอียดเสนอกระทรวงฯ และจะเสนอคณะรัฐมนตรีพิจารณาอนุมัติการดําเนินโครงการต่อไป
4. โครงการถนนวงแหวนรอบนอกกรุงเทพมหานครรอบที่ 3 ฝั่งตะวันออก ซึ่งจะเป็นส่วนหนึ่งของวงแหวน MR10 ในอนาคต
5. โครงการก่อสร้างมอเตอร์เวย์ M8 สายนครปฐม - ชะอํา
6. โครงการ Pilot Project ตามผลการศึกษา MR-MAP เช่น MR2 ช่วงแหลมฉบัง - โคราช
7. โครงการมอเตอร์เวย์ M7 ส่วนต่อขยายเชื่อมต่อสนามบินอู่ตะเภา อยู่ระหว่างเจรจากับแหล่งเงินกู้เพื่อเตรียมหาผู้รับจ้างในปี 2566 และเริ่มก่อสร้างในปี 2567
นอกจากนี้ ยังให้ความสําคัญในการแก้ปัญหาเรื่องการจราจรติดขัดหน้าด่านเก็บเงินภายในระบบมอเตอร์เวย์แบบในอดีตต้องหมดไป ซึ่งจําเป็นต้องใช้ระบบ Free Flow ไม่มีไม้กั้นแบบ M-Flow เป็นหลัก เพื่อให้การจราจรลื่นไหล ไม่เกิดปัญหาจราจรติดขัดเป็นคอขวดที่หน้าด่านเก็บเงิน ทั้งหมดนี้จะได้ติดตามการดําเนินการโครงการขนาดใหญ่ของ ทล. ผ่านระบบติดตามโครงการก่อสร้างขนาดใหญ่ของกระทรวงฯ ที่ได้จัดทําระบบติดตามโครงการก่อสร้างขนาดใหญ่ของหน่วยงานในสังกัดแล้วเสร็จ และได้สั่งการทุกหน่วยงานป้อนข้อมูลเข้าสู่ระบบ จึงขอให้ ทล. ให้ความสําคัญและมอบหมายผู้รับผิดชอบในการรายงานข้อมูลทั้งรูปภาพ วิดีโอ และข้อมูลตัวเลขแสดงความคืบหน้าของโครงการเข้าสู่ระบบให้ครบถ้วน พร้อมทั้งได้กําชับให้ผู้บริหารกํากับ ติดตาม ดูแลภารกิจที่ได้รับมอบหมายอย่างเต็มกําลังความสามารถ เพื่อให้บรรลุเป้าหมายได้อย่างมีประสิทธิภาพในการให้บริการประชาชน และตอบสนองต่อความต้องการด้านการคมนาคมขนส่ง พัฒนาระบบการบริหารจัดการที่ดี เพื่อให้ประชาชนได้รับความสะดวก ความปลอดภัย และความพึงพอใจในการเดินทาง
ในโอกาสนี้ รัฐมนตรีว่าการกระทรวงคมนาคม ได้กล่าวถึงกรณีที่มีการนําเสนอข่าวเรื่องรถบรรทุกน้ําหนักเกินและส่วยสติกเกอร์ ซึ่งเป็นเรื่องที่ให้ความสําคัญมาก ได้เน้นย้ําให้ ทล. ป้องกันและแก้ไขปัญหาดังกล่าว พร้อมระบุว่าในช่วงที่ตนดํารงตําแหน่งรัฐมนตรีว่าการกระทรวงคมนาคม จะต้องไม่มีปัญหาส่วยสติกเกอร์ และจะลงพื้นที่เพื่อสุ่มตรวจการดําเนินการ ณ ด่านชั่งน้ําหนักด้วย สําหรับการรับคนไทยจากประเทศอิสราเอลเดินทางกลับประเทศไทย กระทรวงฯ ได้ให้หน่วยงานที่เกี่ยวข้องเตรียมการอํานวยความสะดวกอย่างเต็มที่ทั้งด้านสนามบินและบุคลากร ณ ท่าอากาศยานสุวรรณภูมิ